7-jarige weldoener verower harteSipho (Foto: Facebook) ŉ Sewejarige seun van Hermanus in die Wes-Kaap het derduisende harte verower nadat hy, sonder enige vergoeding, dit sy selfaangestelde taak gemaak het om te verseker al die straathonde in sy gemeenskap kry huisvesting en word versorg. Klein Sipho, soos die Hermanus Dieresorgvereniging (HAWS) na hom verwys, het byna oornag ŉ internetsensasie geword nadat dié organisasie sy storie op hul Facebook-blad gedeel het. Werknemers by die skuiling het Sipho bykans agt maande gelede ontmoet, nadat hy by die versorgingseenheid vir ŉ leiband gevra het. Nadat hy ŉ leiband gekry het, het hy elke week die versorgingseenheid besoek. “En hy het elke liewe keer ŉ ander straathond saam met hom gebring!” het HAWS op sosiale media gesê. HAWS sê in die inskrywing dat hulle egter later moes begin briek aandraai weens die groot aantal diere wat hy na die skuiling bring. “Hy het ons vertel dit is sy selfaangestelde taak om elke siek hond in sy omgewing na die skuiling te bring, sodat hulle behandel kan word om te genees en gehuisves kan word. Sipho het takies in en om die skuiling begin verrig om op te maak vir die geld wat op die straathonde spandeer word (Foto: Facebook) “Sipho het selfs meer as dit gedoen en na elke troeteldiereienaar in die omgewing gegaan en daarop aangedring dat hulle die diere na HAWS neem om ontwurm te word en om vir hulle ŉ mooi leiband te koop,” het hulle geskryf. Toe die organisasie later sê hulle kan dit nie meer bekostig om na al die diere te kyk wat hy na die skuiling bring nie, het hy begin om vloere te vee en ander takies verrig om te probeer opmaak vir die geld wat HAWS op die honde bestee. “Ongelukkig het die ekonomiese werklikhede ingetree en kan ons nie al die diere versorg sonder die nodige fondse nie. Dit is werklik sy passie en ons wil hê hy moet dit met die publiek se hulp kan doen,” het hulle bygevoeg. HAWS het intussen ŉ fonds, Sipho’s Fund, gestig sodat hy steeds die diere in die omgewing kan versorg. Vir meer inligting oor HAWS, stuur ŉ e-pos na [email protected] of besoek hul webwerf. Besoek ook die HAWS-webwerf vir meer inligting oor skenkings. Bron: Good Things Guy, Facebook